**Získanie nižšieho stredného vzdelania**

 Novelou zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“) sa s účinnosťou od 01. 01. 2022 upravili podmienky a možnosti získania nižšieho stredného vzdelania pre osoby, ktoré nezískali nižšie stredné vzdelanie a skončili povinnú školskú dochádzku a žiakov posledného ročníka základnej školy, ak ide o žiakov podľa § 97 ods. 5 školského zákona.

***Možnosti získania nižšieho stredného vzdelania sú:***

**a)** **Riadne ukončenie základného vzdelávania v základnej škole aj v prípade žiaka základnej školy, ktorý dovŕšil 16 rokov veku v ôsmom ročníku, resp. siedmom ročníku základnej školy podľa § 22 ods. 2 školského zákona.**

*Žiakovi ôsmeho ročníka vzdelávacieho programu základnej školy, ktorý dovŕšil 16 rokov veku, riaditeľ školy umožní ukončiť deviaty ročník a získať nižšie stredné vzdelanie, ak je predpoklad úspešného ukončenia najneskôr do konca školského roka, v ktorom žiak dovŕši 17. rok jeho veku. V odôvodnených prípadoch ministerstvo školstva umožní ukončiť deviaty ročník a získať nižšie stredné vzdelanie do konca školského roka, v ktorom žiak dovŕši 18 rokov veku.*

**b)** **Externé testovanie na účel získania nižšieho stredného vzdelania realizované podľa § 155 ods. 9 školského zákona** **v základnej škole, ktorú určí orgán miestnej štátnej správy.**

*Externého testovania na účel získania nižšieho stredného vzdelania sa môže na základe žiadosti zúčastniť:*

* *fyzická osoba, ktorá dosiahla primárne vzdelanie a skončila povinnú školskú dochádzku*
* *žiak posledného ročníka základnej školy, ak ide o žiaka s mentálnym postihnutím alebo s mentálnym postihnutím v kombinácii s iným postihnutím (takýto žiak  získa nižšie stredné vzdelanie na základe výsledku externého testovania úspešným absolvovaním posledného ročníka základnej školy).*

 **Žiadosť o vykonanie externého testovania**  podáva uchádzač, v prípade neplnoletého uchádzača jeho zákonný zástupca, R**egionálnemu úradu školskej správy** v Trenčíne **do 30. novembra**.

**c)** **Program vzdelávania na získanie nižšieho stredného vzdelania podľa § 31a školského zákona v základnej škole, ktorú určí orgán miestnej štátnej správy.**

*Programu vzdelávania na získanie nižšieho stredného vzdelania sa môže na základe podanej prihlášky zúčastniť fyzická osoba, ktorá nezískala nižšie stredné vzdelanie, získala primárne vzdelanie a ukončila povinnú školskú dochádzku.*

Prihlášku na program vzdelávania, ktorý sa bude realizovať od 01. 09. 2026, t. j. v školskom roku 2026/2027 podáva uchádzač R**egionálnemu úradu školskej správy**  v  Trenčíne **do 15. decembra 2025**.

**d) V rámci vzdelávacieho programu nižšieho stredného odborného vzdelávania v strednej škole**.

Vzdelávanie na získanie nižšieho stredného vzdelania môžu v školskom roku 2025/2026 absolvovať žiaci 1. aj 2. ročníka študujúci v učebných odboroch poskytujúcich nižšie stredné odborné vzdelanie. Nižšie stredné vzdelanie žiaci získajú úspešným absolvovaním komisionálnej skúšky v rámci vzdelávacieho programu nižšieho stredného odborného vzdelávania.

**Viac informácií na web sídle MŠVVaŠ SR:**

[Možnosti získania nižšieho stredného vzdelania (Druhošancové vzdelávanie) | Ministerstvo školstva, výskumu, vývoja a mládeže Slovenskej republiky](https://www.minedu.sk/moznosti-ziskania-nizsieho-stredneho-vzdelania-druhosancove-vzdelavanie/)